Dansksomaliere dømt for terroropplæring
Retten fant det bevist at brødrenes hensikt ikke var å delta i krigen i Somalia, men å begå terrorhandlinger andre steder. Dommen som falt i Aarhus på Jylland mandag, er historisk fordi det er første gang at avsnittet om terrortrening i den danske lovens terrorparagraf tas i bruk. De to brødrene på 19 og 24 år ble begge funnet skyldige i å ha arrangert den eldste brorens opphold i en av al-Shabaabs leire fra november 2011 til mars 2012. 19-åringen kjøpte flybilletten til Somalia og lånte storebroren passet sitt. - Det er ikke noe som tyder på at hensikten med 24-åringens opphold i treningsleiren var å slutte seg til al-Shabaabs kamp mot den sittende regjeringen og dens styrker i Somalia, heter det i dommen. Domstolen fant det derfor bevist at de to ville begå terror i andre land. Den frifant brødrene for å ha støttet terrorgrupper økonomisk. Mens aktoratet hadde krevd at begge ble dømt til fire års fengsel, har brødrene sagt at de er uskyldige, og dommene ble mandag anket på stedet.
To dansksomaliske brødre er dømt til tre og et halvt års fengsel for å ha latt seg trene opp til terror i en leir i Somalia. Leiren tilhører islamistorganisasjonen al-Shabaab.